Rodu o jeziku

 Petar Preradović ilirski je pjesnik koji je često u svojim pjesmama spominjao domovinu i ljubav prema njoj te jezik kao „preslatki glas˝ svoje domovine. Svoje domoljubne pjesme, uz prigodnice, ode, misaone te ljubavne pjesme, i njihovu tematiku, povezivao je s vlastitim životom.

 Preradović se u hrvatskoj književnosti pojavio kao zreo i iskusan pjesnik. Provodeći život u Monarhiji, zaboravio je svoj materinski jezik. Kada ga je ponovno naučio, počeo je pisati na hrvatskom jeziku. Puno se posvetio pisanju domoljubnih pjesama u kojima piše i o jeziku. U svojim pjesmama veliča jezik i smatra da je on bitan za stvaranje budućnosti: „Po njemu te svijet poznaje živa,/ Na njem ti se budućnost osniva.˝. Piše uzvišenim tonom te tako naglašava jačinu i veličinu ljubavi i poštovanja prema svojem jeziku. Tako Preradović u pjesmama „Putnik˝ i „Zora puca, bit će dana˝ naglašava svoju ljubav prema domovini te ju uspoređuje sa svojom majkom. On uspoređuje svoju zemlju s ostalima te shvaća da je njegova zemlja za njega najbolja, u njoj može pronaći mir: „Duši ti se svijest probudi,/ Te ti spozna i uvidje/ Da ti bolje nije nigdje/ Do na tvoje majke grudih!˝. Petar Preradović poručuje da uvijek težimo svojem jeziku, da ga ne zaboravimo. Ovu tematiku povezujemo s narodnim preporodom u Hrvatskoj i ilirskim pokretom u kojem se najviše pojavljuju budnice i nacionalna svijest. Puno se govori o porijeklu, ljubavi prema zemlji u kojoj su autori rođeni, zajedništvu i ujedinjenju. Smatram da je Preradović pisao o svom jeziku i rodu da bi mlađe naraštaje uputio na ljubav prema materinskom jeziku i domovini te da ga poštujemo i tako održimo neslomljivim i čvrstim pokazateljem zajedništva u domovini.

 Svoj jezik moramo njegovati, učiti ga i prenositi na druge ljude, ne bismo li ga tako proširili i učinili utjecajnijim. Preradović je smatrao da će on i njegova djela ''živjeti'' sve dok bude našega jezika, koji trebamo čuvati i njegovati. Govori nam to stihovima: „ Po jeziku dok te bude,/ I glavom će tebe biti!˝.

 Tihana Martinuš, 3.b